
LIETUVOS RESPUBLIKOS SEIMO KANCELIARIJA
      TEISĖS DEPARTAMENTAS

IŠVADA

DĖL LIETUVOS RESPUBLIKOS VALSTYBĖS POLITIKŲ IR VALSTYBĖS PAREIGŪNŲ DARBO APMOKĖJIMO ĮSTATYMO PRIEDĖLIO PAKEITIMO ĮSTATYMO PROJEKTO

2009-04-08  Nr. XIP-504

Vilnius

Alternatyvių projektų Teisės departamente negauta.


Vertindami projektą dėl jo atitikties Konstitucijai, įstatymams ir juridinės technikos taisyklėms, teikiame šias pastabas bei pasiūlymus:

1. Vadovaujantis Įstatymų ir kitų teisės norminių aktų rengimo tvarkos įstatymo 11 straipsnio 4 dalimi, keičiamo įstatymo oficialaus paskelbimo šaltinių sąrašas papildytinas nuorodomis “Žin., 2003, Nr. 59-2639; 2005, Nr. 28-877; 2008, Nr. 135-5245”.

2. Įstatymo projekto 2 straipsniu siūloma nustatyti, kad šis įstatymas galioja iki 2010 gruodžio 31 d., o nuo 2011 m. sausio 1 d. galioja iki šio įstatymo įsigaliojimo buvusi Lietuvos Respublikos valstybės politikų ir valstybės pareigūnų darbo apmokėjimo įstatymo priedėlio redakcija. Svarstytina ar dėl teikiamo reguliavimo nekils neaiškumų dėl oficialaus teisės normų turinio.

       Atkreiptinas dėmesys, kad pagal Lietuvos Respublikos valstybės politikų ir valstybės pareigūnų darbo apmokėjimo įstatymo priedėlio I skirsnio pakeitimo įstatymo, kuris buvo priimtas 2009 m. sausio 20 d. (Žin.,  2009, Nr.11-398), 2 straipsnio 2 dalį, šio įstatymo priedėlio I skirsnis galioja iki 2009 m. gruodžio 31 d., todėl nuo 2010 m. sausio 1 d. valstybės politikų pareiginės algos (priedėlio I skirsnis) nebus nustatytos. Atsižvelgiant į išdėstytas aplinkybes siūlytina atskirais įstatymo projekto straipsniais nustatyti normas, kurios galiotų nuo 2009 m. gegužės 1 d. ir normas, kurios įsigaliotų nuo 2011 m. sausio 1 d., atitinkamai tikslinant įstatymo projekto straipsnį dėl įstatymo įsigaliojimo. 

3. Atkreiptinas dėmesys, kad Seime yra įregistruotas Lietuvos Respublikos valstybės politikų ir valstybės pareigūnų darbo apmokėjimo įstatymo priedėlio pakeitimo įstatymo projektas (reg. Nr. XIP–264), todėl siūlytina atsižvelgti į Seimo statuto 137 straipsnio 4 dalies nuostatas.

